Valkeakosken kaupunki velvoittaa osa-aikatyötä tekevän osallistumaan kuntouttavaan työtoimintaan, kertoo Valkeakosken Sanomat.

Valkeakosken kaupunki velvoittaa osa-aikatyötä tekevän osallistumaan kuntouttavaan työtoimintaan.

Sosiaali- ja terveysministeriön sosiaalineuvos Eveliina Pöyhösen mukaan kuntouttava työtoiminta ei ole lain perusteella tarkoitettu niille, jotka kykenevät työhön.

Kuntouttava työtoiminta on monille kunnille säästötoimenpide, mutta tämä ei saisi olla peruste sille.

Valkeakosken kaupunki velvoittaa osa-aikaisesti lehtiä jakavan Jaakko Filppulan osallistumaan kuntouttavaan työtoimintaan. Kuvituskuva. JENNI GÄSTGIVAR

Asiasta kertoo Valkeakosken Sanomat.

Lehden mukaan valkeakoskelainen Jaakko Filppula joutuu osallistumaan kuntouttavaan työtoimintaan, vaikka ei ole työtön.

Filppula jakaa aamuisin lehtiä osa-aikaisena työntekijänä, mutta palkka ei riitä elämiseen. Tämän vuoksi hän saa soviteltua työmarkkinatukea.

Jos Filppula ei kävisi kuntouttavassa, Valkeakosken kaupunki maksaisi työmarkkinatuesta osansa.

Kirjailijana aiemmin työskennellyt Filppula aloitti kuntouttavassa vuoden 2015 lopussa.

- Olin kuvitellut, että se on vain sellaisille ihmisille, jotka ovat vajaatyökykyisiä, hän sanoo.

Saman toteaa sosiaali- ja terveysministeriön sosiaalineuvos Eveliina Pöyhönen.

Hänen mukaansa kuntouttava työtoiminta ei ole lain perusteella tarkoitettu niille, jotka kykenevät työhön tai te-toimiston palveluihin, esimerkiksi työkokeiluun.

- Jos ihminen kykenee osa-aikatyöhön, hän kykenisi myös työ- ja elinkeinohallinnon palveluihin, Pöyhönen toteaa Aamulehdessä.

Filppulan mukaan kuntouttava ei edistä hänen työnsaantiaan millään tavalla. Hän ei ole myöskään kuntoutuksen tarpeessa.

- Ei minulla ole ongelmia pitää elämässä rytmiä. Jaan aamuisin lehtiä. Minulla on perhe ja koira, oma koti. Eikö se kerro, etten ole syrjäytynyt, hän kysyy.

Kuntouttava onkin monille kunnille säästötoimenpide. Pöyhönen painottaa, että tämä ei voi olla peruste kuntouttavalle työtoiminnalle.

- Kuulemani mukaan sitä tapahtuu kunnissa jonkin verran. Näin ei tietenkään pitäisi olla, Pöyhönen harmittelee.

Valkeakosken työllisyyspalvelujen johtaja Sari Ilovuori ei voi kommentoida yksittäisen asiakkaan tapausta. Hänen mukaansa mitään työkyvyn mittaristoa ei ole olemassa.

- Työkyvyn voidaan katsoa alentuneen pitkittyneen työttömyyden vuoksi. Osa-aikatyö ei sitä heti muuta, Ilovuori toteaa.

Lähde: Aamulehti